Radebe: Beleggers hou van Cyril se plan | Netwerk24
Radebe: Beleggers hou van Cyril se plan
Deur Francois Williams 06 November 2018 10:30
Jeff Radebe lewer 'n voordrag tydens die Africa Oil Week wat in Kaapstad gehou word.
Jeff Radebe, minister van energie, sê die beleggings wat op pres. Cyril Ramaphosa se onlangse beleggingsberaad gelok is, wys dat beleggers die regering se beleid steun.
Radebe het op die opening van die Africa Oil Week in Kaapstad gesê hy hoop nuwe beleggings word ook na olie-eksplorasie en raffinering gelok.
Die skerp hoër oliepryse tref die lewenskoste van mense in ’n netto olie-invoerder soos Suid-Afrika, maar lok ook meer geld na eksplorasie, sê Radebe.
Die gebrek aan wêreldklas-raffineringstegnologie weerhou Afrika daarvan om sy eie hulpbronne te benut.
Aardgas kan die doeltreffendheid van baie bedrywe verbeter.
’n Interstaat-komitee is in Suider-Afrika gestig sodat die streek se buurlande kan saamwerk om aardgas beter te benut.
Dr. Fatih Birol, uitvoerende direkteur van die Internasionale Energie-agentskap (IEA), sê stygende oliepryse kom op ’n moeilike tyd vir die wêreldekonomie.
Elektrisiteitsvraag groei egter dubbel so vinnig as breë energievraag.
Sommige mense meen die olie-era is aan die verbygaan, maar Birol sê hy wil die oliebaronne troos want verwagtings is dat oliegroei aangedryf word deur lug- en skeepsvervoer asook die petrochemiese bedryf.
Birol waarsku beleggings in eksplorasie groei te stadig om aan die volgehoue verwagte groei in olievraag te voldoen.
Afrika is ryk aan olie, gas, windkrag, sonkrag en hidrokrag, sê Birol.
Afrika se olieproduksie kan onder die regte toestande nog sterk groei.
Die goeie nuus kom van aardgas want Afrika kan ’n nuwe reus in gasproduksie word.
Tans word gas meestal in pypleidings vervoer, maar Birol voorspel vloeibare aardgas wat per skip vervoer word, groei die vinnigste en sal teen 2040 oorheers.
Toegang tot elektrisiteit is nog wel ’n groot probleem in Afrika, sê Birol.
Hy voorspel mededingender gasmarkte in die toekoms.
Meer oor: Internasionale Energie-Agentskap | Jeff Radebe | Fatih Birol | Cyril Ramaphosa | Gas | Africa Oil Week | Olie
Ekstra brandstof-heffing kan maande geld
Nuwe plan vir petrolprys dalk in Januarie bekend